Mandag eftermiddag blev forslaget om et 10 etager højt ungdomsbolig-byggeri på havnefronten i Aalborg godkendt. Byggeriet blev i 2012 godkendt som til at være syv etager, men siden har Himmerland Boligforening, der står bag projektet, ønsket at lægge tre etager ovenpå, så det kommer til at omfatte i alt 10 etager. Det forslag kunne Dansk Folkepartis Kirsten Algren ikke tilslutte sig. Hun sagde til TV2/Nord lørdag, at hun mener et så højt byggeri vil skæmme byen, og selvom rådmanden på området Hans Henrik Henriksen mener, det vil trække linjer tilbage til fordums Aalborg, overbeviser det ikke Kirsten Algren. - Du kan jo ikke fortsætte fordi det har været engang. Vi skal jo gerne gøre det bedre denne gang, siger hun. I byrådssalen stemte kun Kirsten Algren mod forslaget, og indstillingen om at førstegangsbehandle kommuneplantillægget og lokalplanen blev vedtaget.

Referat:
Byrådet i Aalborg har godkendt det omstridte forslag om et 10 etager højt ungdomsbolig-byggeri på Havnefronten.